KIRJALLINEN KYSYMYS E-1894/99

esittäjä(t): Ilda Figueiredo (GUE/NGL) komissiolle

(29. lokakuuta 1999)

Aihe: Komission lupa Siemensin ja Fujitsun yhteisyritykselle

Lehtitietojen mukaan komissio on 3. lokakuuta 1999 antanut japanilaisyritykselle Fujitsu Limited ja saksalaisyritykselle Siemens AG luvan perustaa yhteisyrityksen. Komissio on asettanut joitakin taloudellisia ja kaupallisia ehtoja, mutta ei nykytietojen mukaan mitään sosiaalisiin kysymyksiin liittyviä ehtoja.

On yleisesti tunnettu tosiasia, että yritysten keskittyminen tai yhteisyritysten perustaminen johtaa yritysten uudelleenorganisointiin, josta puolestaan aiheutuu työpaikkojen vähentämispaineita.

Kysymykset yritysten toimipaikkojen siirrosta, yritysten sulkemisesta ja siirtymisestä pienempiin yksikköihin ovat ajankohtaisia myös Portugalissa. Siemens ehkä sulkee tehtaitaan, ja Michelin aikoo irtisanoa tuhansia työntekijöitä. Kun komissio hyväksyy sisämarkkinoilla yhteisyrityksiä tai kansainvälisiä yrityskeskittymiä, asettaako se minkäänlaisia sosiaalisiin kysymyksiin liittyviä ehtoja, erityisesti työpaikkojen säilymiseen ja/tai uusien työpaikkojen syntymiseen liittyviä ehtoja? Jos asettaa, millaisia nämä ehdot ovat tässä tapauksessa?

Mario Montin komission puolesta antama vastaus

(29. marraskuuta 1999)

Komissio antoi 30. syyskuuta 1999 luvan Fujitsun ja Siemensin yhteisyrityksen perustamiseen. Päätöksen kohteena olleen liiketoimen tarkoituksena on ryhmittää uudelleen näiden kahden yrityksen Euroopan toiminnot, jotka koskevat tietotekniikan tuotteiden ja niiden oheistuotteiden kehittämistä, valmistusta ja myyntiä. Komissio tarkasteli toimenpidettä sulautuma-asetuksen (yrityskeskittymien valvonnasta annetun neuvoston asetuksen (ETY) 4064/89 muuttamisesta 30 päivänä kesäkuuta 1997 annettu neuvoston asetus (EY) 1310/97(1)) perusteella.

Komissio pyrki määrittelemään, loiko tai vahvistiko tämä toimenpide määräävää asemaa markkinoille, joilla yhteisyritys toimisi. Emoyhtiöiden markkinaosuuksien ja kaikilla niiden markkinoilla toimivien vahvojen kilpailijoiden olemassaolon vuoksi komissio katsoi, että vaara oli pieni. Lisäksi komissio on havainnut kahden emoyhtiön yhteistoiminnan vaikutuksia vain rahoitusalan työpisteiden markkinoilla. Näiden erityismarkkinoiden kilpailutilannetta koskevien epäilyjen poistamiseksi Siemens on sitoutunut

luopumaan Siemens Nixdorf Retail and Banking Systems GmbH:sta, joka on sen tällä alalla toimiva tytäryhtiö. Näin ollen komissio on hyväksynyt fuusion sillä ehdolla että kyseinen yritys täyttää tämän sitoumuksensa kokonaisuudessaan.

Komissio on vakuuttunut siitä, että Fujitsun ja Siemensin yhteisyrityksen perustaminen ei vääristä kilpailua kyseisillä aloilla yhteismarkkinoilla. Komissio ei ole määrännyt työpaikkojen säilyttämiseen tai luomiseen liittyviä sosiaalisia velvoitteita. Sulautuma-asetuksessa ei säädetä tämäntyyppisten ehtojen asettamisesta yrityksille.

Tässä asiassa komission käytettävissä ei ole perusteita päätellä, että yhteisyrityksen perustaminen vähentäisi työpaikkoja. Siemensin ja Fujitsun toteuttama toimintojen uudelleenjärjestely antaa nimenomaan yrityksille mahdollisuuden tarjota täydellisen valikoiman tietotekniikan tuotteita. Emoyhtiöiden tähän asti tarjoamia valikoimia voidaan pitää toisiaan täydentävinä, eikä yhteisyrityksen perustaminen luo merkittävässä määrin päällekkäistä toimintaa.

Yleisesti ottaen tällaisiin toimenpiteisiin on suhtauduttava myönteisesti, koska ne usein vastaavat dynaamisen kilpailun vaatimuksia. Nämä toimenpiteet jäsentavät markkinoita, lisäävät Euroopan teollisuuden kilpailukykyä ja parantavat työpaikkoja luovan kasvun edellytyksiä.

Komissio muistuttaa, että kaksi työntekijöille tiedottamiseen ja heidän kuulemiseensa liittyvää direktiiviä voi tulla sovellettavaksi tässä yhteydessä: neuvoston direktiivi 98/0059/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä(2) ja neuvoston direktiivi 94/0045/EY, annettu 22 päivänä syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä(3).

Näiden direktiivien ja niiden siirtämiseksi kansalliseen lainsäädäntöön annettujen kansallisten säädösten sekä Siemensin ja ja Fujitsun eurooppalaisen yritysneuvoston perustamisesta tekemien sopimusten perusteella arvoisan parlamentin jäsenen kysymyksen aiheena olevasta liiketoimesta ja sen mahdollisista sosiaalisista seuraamuksista tiedotetaan työntekijöiden edustajille ja heitä myös kuullaan niistä niin ylikansallisella kuin kansallisellakin tasolla.

(1) EYVL L 180, 9.7.1997.

(2) EYVL L 225, 12.8.1998.

(3) EYVL L 254, 30.9.1994.